**О Б Р А З Л О Ж Е Њ Е**

**ПРИЈЕДЛОГА ДРУГОГ РЕБАЛАНСА БУЏЕТА**

**РЕПУБЛИКЕ СРПСКЕ ЗА 2025. ГОДИНУ**

**(по хитном поступку)**

**I УСТАВНИ И** **ЗАКОНСКИ ОСНОВ**

Основ за доношење другог ребаланса Буџета Републике Српске за 2025. годину садржан је у члану 70. став 1. тачка 3. Устава Републике Српске, који је прописао да Народна скупштина доноси план развоја, просторни план, буџет и завршни рачун и члану 35. Закона о буџетском систему Републике Српске („Службени гласник Републике Српске“, број: 121/12, 52/14, 103/15, 15/16 и 110/24) којим је предвиђено да се ребалансом буџета Републике, који на приједлог Владе, усваја Народна скупштина, врши усклађивање буџетских средстава и издатака, на нижем, вишем или истом нивоу, по поступку идентичном поступку за доношење буџета.

**II УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број: 17.03-020-3217/25 од 13. новембра 2025. године, а након увида у прописе Европске уније и анализе Приједлога другог ребаланса Буџета Републике Српске за 2025. годину, по хитном поступку, није установљено да постоје обавезујући секундарни извори права релевантни за предмет уређивања достављеног приједлога. Због тога у Изјави о усклађености стоји оцјена „Непримјењиво“.

**III РАЗЛОЗИ ЗА ДОНОШЕЊЕ ДРУГОГ РЕБАЛАНСА БУЏЕТА**

Ребаланс буџета Републике Српске за 2025. годину, усвојила је Народна скупштина Републике Српске, на 15. редовној сједници, одржаној 03. јула 2025. године („Службени гласник Републике Српске“, број 61/25), у износу од 6.490,0 милиона КМ.

По усвајању Ребаланса буџета Републике Српске за 2025. годину, унос буџетских средстава у трезорски систем вршен је према усвојеном Ребалансу, а у складу са процјеном остварења прилива буџетских средстава, што је дефинисано чланом 7. Закона о извршењу буџета Републике Српске за 2025. годину („Службени гласник Републике Српске“, број: 110/24 и 61/25).

У складу са одредбама наведеног Закона, вршене су и прерасподјеле средстава унутар и између буџетских корисника, што је утицало на измјену структуре расходовне стране буџета.

Будући да је у другој половини 2025. године дошло до промјене у структури и висини буџетских средстава и издатака, као и до промјене приоритета који се финансирају из буџетских средстава, приступило се изради другог ребаланса Буџета Републике Српске за 2025. годину, по хитном поступку.

Услови за покретање израде другог ребаланса Буџета Републике Српске створени су због измјене у структури реализованих буџетских средстава - извршење буџетских прихода је значајно измјењено у односу на планирани износ за овај период.

Чланом 35. Закона о буџетском систему Републике Српске („Службени гласник Републике Српске“, број: 121/12, 52/14, 103/15, 15/16 и 110/24) дефинисано је да се усклађивање буџетских средстава и издатака на нижем, вишем или истом нивоу може вршити путем Ребаланса буџета.

Будући да је у току фискалне године дошло до промјене у структури и износу буџетских средстава и издатака, Министарство финансија је покренуло процедуру израде и доношења другог Ребаланса буџета Републике Српске за 2025. годину, а што је у складу са чланом 35. Закона о буџетском систему Републике Српске.

**IV РАЗЛОЗИ ЗА ДОНОШЕЊЕ ДРУГОГ РЕБАЛАНСА БУЏЕТА ПО ХИТНОМ ПОСТУПКУ**

У складу са чланом 213. став 2. Пословника Народне скупштине Републике Српске („Службени гласник Републике Српске“, број 66/20) дата је могућност, изузетно, за доношење закона и других општих аката по хитном поступку, у случају када се уређују питања и односи настали усљед околности које нису могле да се предвиде, а недоношење закона или општег акта по хитном поступку могло би проузроковати штетне посљедице по живот и здравље људи, безбједност Републике и рад органа и организација или ако је то у општем интересу.

Разлог за доношење другог ребаланса Буџета Републике Српске за 2025. годину, по хитном поступку, је обезбјеђење средстава за реализацију обавеза које су проистекле из законских и подзаконских аката у текућој години.

Наиме, због неопходности стварања предуслова за реализацију законом створених обавеза, те обрачун пензија у складу са Одлуком о ванредном усклађивању општег бода и пензија и обрачун накнадa корисницима права из области борачко - инвалидске заштите у Републици Српској у складу са измијењеним Одлукама, почевши од 01. августа 2025. године, потребно је усвојити Приједлог другог ребаланса Буџета Републике Српске за 2025. годину по хитном поступку, како би се могли испоштовати сви предвиђени рокови за реализацију истих.

Неусвајање Приједлога другог ребаланса Буџета Републике Српске за 2025. годину - по хитном поступку може да има за посљедицу неизмиривање обавеза у складу са динамиком њиховог доспјећа, те немогућности реализације мјера које су проистекле из законских и подзаконских аката у току године.

Уважавајући горе наведено, припремљен је Приједлог другог ребаланса Буџета Републике Српске за 2025. годину, по хитном поступку.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

**ДРУГИ РЕБАЛАНС БУЏЕТА РЕПУБЛИКЕ СРПСКЕ ЗА 2025. ГОДИНУ - ОПШТИ ДИО**

Правилником о форми и садржају буџета и извјештаја о извршењу буџета уређује се форма и садржај буџета и извјештаја о извршењу буџета Републике Српске, буџета општина, градова и фондова.

Општи дио буџета представља агрегирани приказ планираних буџетских категорија осмишљен као концизан, кратак увод у економску и организациону аналитику буџета.

У Општем дијелу буџета, стављањем у однос планираних буџетских прихода и расхода, и планираних примитака и издатака за нефинансијску имовину, презентују се информације о планираном буџетском резултату (буџетском суфициту или буџетском дефициту) и начину његовог финансирања (тј. расподјеле или покривања), све у складу са прописаном и усвојеном методологијом утврђивања и извјештавања о извршењу буџета.

Ребалансом Буџета за 2025. годину, за општи фонд (01), планиран је буџетски дефицит у износу од 97,2 милионa КМ, док је Приједлогом другог ребаланса Буџета Републике Српске за 2025. годину планиран буџетски дефицит у износу од 152,9 милиона КМ.

Планирани буџетски дефицит у износу од 152,9 милиона КМ покриће се нето финансирањем, односно разликом између планираних примитака од финансијске имовине, задуживања и осталих примитака и издатака за финансијску имовину, издатака за отплату дуга и осталих издатака.

Приједлогом другог ребаланса буџета Републике Српске за 2025. годину, за фонд по посебним прописима (02), планиран је буџетски дефицит од 20,0 милиона КМ што је резултат неутрошених средстава из ранијег периода.

**ДРУГИ РЕБАЛАНС БУЏЕТА РЕПУБЛИКЕ СРПСКЕ ЗА 2025. ГОДИНУ - БУЏЕТСКИ ПРИХОДИ И ПРИМИЦИ ЗА НЕФИНАНСИЈСКУ ИМОВИНУ**

Пројекције прихода у Приједлогу другог ребаланса Буџета Републике Српске за 2025. годину засноване су на: ревидираним макроекономским пројекцијама, као и остварењу прихода у првих десет мјесеци 2025. године.

Укупни буџетски приходи и примици за нефинансијску имовину у 2025. години износе 5.474,6 милиона КМ, што представља увећање од 65,4 милиона КМ, односно 1,2 % у односу на средства планирана Ребалансом буџета Републике Српске за 2025. годину.

**Порески приходи**

Порески приходи износе 5.065,9 милиона КМ у Приједлогу другог ребаланса Буџета Републике Српске за 2025. годину, што представља увећање за 86,2 милиона КМ или 1,7 % у односу на пореске приходе планиране Ребалансом буџета Републике Српске за 2025. годину. Пореске приходе чине: приход од пореза на добит, приход од пореза на доходак, приход од индиректних пореза, приход од доприноса за пензијско и инвалидско осигурање и остали порески приходи.

***Приходи од индиректних пореза***

Наплату и расподјелу прихода од индиректних пореза врши Управа за индиректно опорезивање, у складу са Законом о систему индиректног опорезивања у БиХ и Законом о уплатама на Јединствени рачун и расподјели прихода. Приходи од индиректних пореза са Јединственог рачуна Управе се распоређују тако да се, након издвајања средстава резерви (поврат), издвоје унапријед утврђена средства за финансирање институција БиХ, затим 3,55% за Брчко Дистрикт, а преостали износ се дијели између ентитета према привременим коефицијентима расподјеле прихода од индиректних пореза.

Из припадајућег дијела прихода Републике Српске директно се врши уплата за сервисирање спољног дуга, а преостали дио средстава са Јединственог рачуна УИО распоређује се између буџета Републике Српске, буџета општина/градова и ЈП „Путеви Републике Српске“, а у складу са Законом о буџетском систему Републике Српске.

Процјена прихода од индиректних пореза за 2025. годину заснива се на:

* процјени кретања основних макроекономских показатеља за 2025. годину,
* процјени спољног дуга за 2025. годину, из новембра 2025. године,
* усвојеним износима који се издвајају за буџет заједничких институција БиХ,
* трендовима у наплати прихода од индиректних пореза.

Од пројектованих укупних прихода од индиректних пореза, Приједлогом другог ребаланса Буџета Републике Српске за 2025. годину планиран је износ од 2.302,7 милиона КМ, што представља умањење од 3,6 милиона КМ, односно 0,2 % у односу на средства планирана Ребалансом буџета Републике Српске за 2025. годину.

***Порез на добит***

Приједлогом другог ребаланса Буџета Републике Српске за 2025. годину планирано је да ће овај приход износити 470,9 милиона КМ, што представља умањење од 19,8 милиона КМ у односу на средства планирана Ребалансом буџета Републике Српске за 2025. годину. Наведена пројекција узима у обзир досадашње кретање прихода од пореза на добит, као и очекивану наплату до краја године. Порез на добит плаћа се аконтативно на основу очекиваних резултата пословања, док се евентуална разлика по утврђеном финансијском резултату на крају обрачунске године уплаћује најкасније до 31.03. наредне године. Према подацима АПИФ-а добит прије опорезивања привредних субјеката у Републици Српској за 2024. годину мања је за 1,0 % у односу на 2023. годину, што је свакако утицало на мање уплате пореза по годишњој пријави у првом кварталу 2025. године.

***Порез на доходак***

Приходи од пореза на доходак су планирани у износу од 427,6 милиона КМ Приједлогом другог ребаланса Буџета Републике Српске за 2025. годину, што представља увећање за 49,4 милиона КМ, односно 13,0 % у односу на износ планиран Ребалансом буџета Републике Српске за 2025. годину. Наведена процјена је усклађена са досадашњим кретањем прихода и растом плата и броја запослених у Републици Српској у току 2025. године.

На раст прихода од пореза на доходак у 2025. године у односу на 2024. годину значајно је утицало повећање најниже нето плате у Републици Српској („Службени гласник Републике Српске“, број 6/25).

У 2025. години дошло је и до усклађивање платних кофицијената запослених са високом стручном спремом у области образовања и културе, тако да су мјесечне нето плате повећане за 100 КМ („Службени гласник Републике Српске“, број 112/23).

Поред тога, у складу са чланом 6. Закона о платама и накнадама судија и јавних тужилаца у Републици Српској („Службени гласник Републике Српске“, број 56/22) дошло је до повећања плата судија и тужилаца у 2025. години у складу са повећањем просјечне мјесечне бруто плате у Републици Српској у односу на претходну годину.

У марту 2025. године у Републици Српској усвојен је сет закона („Службени гласник Републике Српске“, број 28/25) по којима је дошло до повећања плата од 10 % запосленима у области јавне управе, те у здравству, просвјети, култури, администрацији и у правосуђу, почев од плате за мјесец април 2025. године. Такође, запосленима у Министарству унутрашњих послова повећане су плате за 10 % и уведеден је додатак за тешке услове рада од 30 % за службенике који носе наоружање. Ова повећања су обухватила значајан број запослених и имају имају значајан ефекат на раст пореза на доходак.

До раста прихода од пореза на доходак доћи ће и због измирења заосталих дуговања јавних здравствених установа у Републици Српској, а које ће се извршити из средстава Свјетске банке.

***Доприноси за социјално осигурање***

Приходи по основу доприноса за пензијско и инвалидско осигурање Приједлогом другог ребаланса Буџета Републике Српске за 2025. годину износе 1.843,2 милиона КМ, што представља увећање од 71,2 милиона КМ, односно 4,0 % у односу на средства планирана Ребалансом буџета Републике Српске за 2025. годину. Наведена процјена је усклађена са досадашњим кретањем прихода, претходно наведеним растом плата и броја запослених у Републици Српској, као и због измирења заосталих дуговања јавних здравствених установа Републике Српске.

***Остали порески приходи***

Остали порески приходи (индиректни порези ван Јединственог рачуна УИО и порези на имовину) планирани су у износу од 21,5 милиона КМ, што представља умањење за 11,0 милиона КМ у односу на средства планирана Ребалансом буџета Републике Српске за 2025. годину. Пројекција ових прихода је усклађена са досадашњим трендовима у наплати прихода и очекиваним уплатама у остатку године.

**Непорески приходи**

Непорески приходи Приједлогом другог ребаланса Буџета Републике Српске за 2025. годину износе 406,0 милиона КМ, што представља умањење од 22,4 милиона КМ, односно 5,2 % у односу на средства планирана Ребалансом буџета Републике Српске за 2025. годину. Пројекција непореских прихода је усклађена са трендом кретања истих у периоду јануар - октобар 2025. године и очекиваном наплатом у остатку 2025. године.

Највећи раст у оквиру непореских прихода у односу на средства планирана Ребалансом буџета Републике Српске за 2025. годину оствариће се код накнада за приређивање игара на срећу, као и код прихода од ефективних позитивних курсних разлика и осталих непореских прихода. Такође, раст је забиљежен и код сљедећих ставки у оквиру непореских прихода, а то су: накнаде за воде, накнаде за шуме, приходи од камата на новчана средства на банковним рачунима, републичке административне таксе и приходи републичких органа.

Највећи пад у оквиру непореских прихода оствариће се код прихода од дивиденде, учешћа у капиталу и сличних права и то за 40,0 милиона КМ. Такође, пад се биљежи и код прихода од камата на дате зајмове (1,7 милиона КМ), прихода од новчаних казни (0,5 милиона КМ), прихода од финансијске и нефинансијске имовине (0,3 милиона КМ), те републичких судских такси (0,1 милион КМ).

**Грантови**

Грантови су Приједлогом другог ребаланса Буџета Републике Српске за 2025. годину планирани у износу од 2.000 КМ, док ова средства нису планирана Ребалансом буџета Републике Српске за 2025. годину.

**Трансфери између или унутар јединица власти**

Трансфери између или унутар јединица власти планирани су у износу од 1,0 милион КМ, што представља увећање од 0,7 милиона КМ у односу на средства планирана Ребалансом буџета Републике Српске за 2025. годину.

**Примици за нефинансијску имовину**

Примици за нефинансијску имовину су планирани у износу од 1,7 милиона КМ, што представља увећање од 0,9 милиона КМ у односу на средства планирана Ребалансом буџета Републике Српске за 2025. годину.

**УКУПНА БУЏЕТСКА СРЕДСТВА - ФОНД 01**

Укупна буџетска средства планирана другим ребалансом Буџета Републике Српске за 2025. годину износе 6.750,0 милиона КМ, што представља увећање од 260,0 милиона КМ, односно 4,0 % у односу на иста предвиђена Ребалансом Буџета за 2025. годину.

Укупна буџетска средства поред пореских и непореских прихода укључују и примитке у укупном износу од 1.277,1 милиона КМ, који се односе на примитке за нефинансијску имовину, примитке од финансијске имовине, примитке од задуживања, те остале примитке.

**ПРИХОДИ И ПРИМИЦИ БУЏЕТСКИХ КОРИСНИКА ОСТВАРЕНИ ПО ПОСЕБНИМ ПРОПИСИМА - ФОНД (02)**

Поједини буџетски корисници у складу са материјалним прописима обављајући надлежне активности остварују властите приходе, који су према фондовској класификацији класификовани у оквиру фонда (02) - Приходи по посебним прописима. Начин трoшења прихода остварених по посебним прописима je регулисан одредбама Закона о извршењу буџета Републике Српске за 2025. годину, а исти су планирани у износу од 341,6 милиона КМ.

**ДРУГИ РЕБАЛАНС БУЏЕТА РЕПУБЛИКЕ СРПСКЕ ЗА 2025. ГОДИНУ - БУЏЕТСКИ РАСХОДИ И ИЗДАЦИ ЗА НЕФИНАНСИЈСКУ ИМОВИНУ**

Будући да је у току 2025. године дошло до промјене у структури и висини буџетских средстава и издатака, као и до промјене приоритета који се финансирају из буџетских средстава Министарство финансија је покренуло процедуру израде и доношења другог ребаланса Буџета Републике Српске за 2025. годину, а што је у складу са чланом 35. Закона о буџетском систему Републике Српске („Службени гласник Републике Српске“, број: 121/12, 52/14, 103/15, 15/16 и 110/24).

Процедура израде Приједлога другог ребаланса Буџета Републике Српске за 2025. годину је започела слањем дописа буџетским корисницима средином септембра 2025. године, када су буџетски корисници позвани да доставе податке потребне за његову израду.

Ребаланс буџета Републике Српске за 2025. годину коригован за извршене реалокације, узимајући у обзир обавезе простекле из законских и подзаконских акта у текућој години, као и других владиних политика и приоритета, те обрачун пензија у складу са Одлуком о ванредном усклађивању општег бода и пензија и обрачун накнадa корисницима права из области борачко - инвалидске заштите у Републици Српској у складу са измијењеним Одлукама, почевши од 01. августа 2025. године, уз исказивање уштеда на позицијима гдје за то постоје могућности, представљао је прелиминирни оквир за други Ребаланс буџета, имајући у виду структуру утрошених средстава, расположивих средстава и стварних потреба до краја године.

Министарство финансија је након анализе достављених захтјева од стране буџетских корисника и обављених консултација са истим, уз уважавање обавеза насталих у текућој години, сачинило Приједлог другог ребаланса Буџета Републике Српске за 2025. годину, до износа планираног остварења прихода и примитика.

Укупни буџетски расходи и издаци за нефинансијску имовину у 2025. години, за фонд (01) износе 5.627,4 милиона КМ, а за фонд (02) износе 233,7 милиона КМ.

**ДРУГИ РЕБАЛАНС БУЏЕТА РЕПУБЛИКЕ СРПСКЕ ЗА 2025. ГОДИНУ - ФУНКЦИОНАЛНА КЛАСИФИКАЦИЈА РАСХОДА И НЕТО ИЗДАТАКА ЗА НЕФИНАНСИЈСКУ ИМОВИНУ**

Класификација владиних функција (COFOG - Classification of the Functions of the Government) произведена је од стране Организације за економску сарадњу и развој (OECD) и објављена од стране Одјељења за статистику Уједињених нација.

Функционала класификација представља класификацију социоекономских циљева које владе желе да постигну кроз различите врсте потрошње.

Функционалана класификација састоји се од десет одјељака, и то:

01 - Опште јавне услуге,

02 - Одбрана,

03 - Јавни ред и сигурност,

04 - Економски послови,

05 - Заштита животне средине,

06 - Стамбени и заједнички послови,

07 - Здравство,

08 - Рекреација, култура и религија,

09 - Образовање и

10 - Социјална заштита.

Функционална класификација се примјењује на расходе и нето набавку нефинансијских средстава. Издаци за финансијску имовину и отплату дугова, те средства буџетске резерве нису предмет разврставања по функционалној класификацији.

***Структуру буџетских расхода и издатака чине:***

* ***Расходи за лична примања запослених*** који другим ребалансом Буџета за 2025. годину износе 1.322,0 милиона КМ, што представља увећање од 0,8 милиона КМ, односно 0,1 % у односу на средства планирана Ребалансом Буџета за 2025. годину.

Расходи за бруто плате су планирани у складу са Законом о платама запослених у органима управе Републике Српске, Законом о платама запослених у Министарству унутрашњих послова Републике Српске, Законом о платама запослених у основним и средњим школама и ђачким домовима у Републици Српској, Законом о платама запослених у области високог образовања и студентског стандарда Републике Српске, Законом о платама запослених у области културе Републике Српске, Законом о платама запослених у институцијама правосуђа Републике Српске, Законом о платама и накнадама судија и јавних тужилаца у Републици Српској, Законом о платама запослених у јавним службама Републике Српске и Законом о платама запослених лица у јавним установама у области здравства Републике Српске, те Одлуком о утврђивању цијене рада и другим законским и подзаконским актима који регулишу ову област.

У оквиру ове групе расхода на фонду (02) планирана су средства у износу од 11,0 милиона КМ од чега се 8,5 милиона КМ односи на Универзитет у Бањој Луци и Универзитет у Источном Сарајеву.

* ***Расходи по основу коришћења роба и услуга*** који другим ребалансом Буџета за 2025. годину износе 278,2 милиона КМ, што представља увећање од 28,9 милиона КМ, односно 11,6 % у односу на средства планирана Ребалансом Буџета за 2025. годину.

Најзначајнија средства у оквиру ове групе расхода се издвајају за расходе по основу утрошка енергије, комуналних, комуникационих и транспортних услуга, расходе по основу путовања и смјештаја, те расходе за стручне услуге.

У оквиру ове групе расхода на фонду (02) планирана су средства у износу од 27,2 милиона КМ од чега се 19,3 милиона КМ односи на Универзитет у Бањој Луци и Универзитет у Источном Сарајеву, а на Републичку управу цивилне заштите 0,5 милиона КМ и Основне школе 1,3 милиона КМ.

* ***Расходи финансирања и други финансијски трошкови*** који другим ребалансом Буџета за 2025. годину износе 265,8 милиона КМ, што представља увећање од 6,5 милиона КМ, односно 2,5 % у односу на средства планирана Ребалансом Буџета за 2025. годину.

Пројекција истих је у складу са планом отплате ино и унутрашњег задужења, ажурираног плана повлачења по инвестиционим кредитима, те планираног финансирања буџета за 2025. годину.

У оквиру ове групе расхода на фонду (02) планирана су средства у износу од 0,3 милиона КМ.

* ***Субвенције*** које другим ребалансом Буџета за 2025. годину износе 260,9 милиона КМ, што представља увећање од 18,0 милиона КМ, односно 7,4 % у односу на средства планирана Ребалансом Буџета за 2025. годину.

Субвенције се дозначавају искључиво произвођачима учинака (робе и услуга), а не крајњим потрошачима, и имају за циљ да утичу на обим производње, цијену по којој се учинци продају или надокнаду произвођачу по неком другом основу.

Планирано увећање је у највећој мјери резултат увећања субвенције на име подстицаја за повећање плате радника, у износу од 8,8 милиона КМ, те субвенције нефинансијским субјектима у области трговине и туризма, у износу од 8,2 милиона КМ.

У оквиру ове групе расхода на фонду (02) нису планирана средства.

* ***Грантови*** који другим ребалансом Буџета за 2025. годину износе 185,6 милиона КМ, што представља умањење од 2,2 милиона КМ, односно 1,2 % у односу на средства планирана Ребалансом Буџета за 2025. годину.

Средства гранта из буџета Републике Српске обухватају текуће и капиталне грантове непрофитним субјектима, као што су организације и удружења за афирмацију породице и заштиту права жена, дјеце, избјеглих и расељених лица, бораца и особа са инвалидитетом, организација и удружења у области здравствене и социјалне заштите, образовања, науке, културе, економске и правне сарадње, хуманитарне, спортске и омладинске, етничке, вјерске и политичке организације и удружења и слично.

У оквиру ове групе расхода на фонду (02) планирана су средства у износу од 166,5 милиона КМ од чега се 165,5 милиона КМ односи на трошење прихода од путарина као врсте индиректних пореза плаћених на нафтне деривате и која се користе у складу са прописима из ове области и иста су планирана у оквиру Остале буџетске потрошње.

* ***Дознаке на име социјалне заштите које се исплаћују из буџета Републике*** коједругим ребалансом Буџета за 2025. годину износе 552,1 милиона КМ, што представља увећање од 14,8 милиона КМ, односно 2,7 % у односу на средства планирана Ребалансом Буџета за 2025. годину.

У оквиру ове групе расхода у буџету Републике Српске планирају се средства за сљедеће намјене: личне, породичне и цивилне инвалиднине, социјалну заштиту, борачки додатак, здравствену заштиту бораца, војних инвалида, ППБ и ЦЖР, за рјешавање проблема избјеглица и расељених лица, стипендије, те за превоз ученика.

У оквиру ове групе рахода, обезбјеђења су додатна средстава за обрачун накнадa корисницима права из области борачко - инвалидске заштите у Републици Српској у складу са измијењеним Одлукама („Службени гласник Републике Српске“, број 74/25), почевши од 01. августа 2025. године, у износу од 14,7 милиона КМ.

У оквиру ове групе расхода на фонду (02) нису планирана средства.

* ***Дознаке на име социјалне заштите које исплаћују институције обавезног социјалног осигурања*** које другим ребалансом Буџета за 2025. годину износе 1.965,7 милиона КМ, што представља увећање од 19,7 милиона КМ, односно 1,0 % у односу на средства планирана Ребалансом Буџета за 2025. годину.

Дознаке по основу пензијског осигурања су планиране према досадашњем кретању броја корисника пензија и броја корисника до краја текуће године, те Одлуком о ванредном усклађивању општег бода и пензија за 3%, почевши од 01. августа 2025. године.

У оквиру ове групе расхода на фонду (02) нису планирана средства.

* ***Расходи по судским рјешењима*** који другим ребалансом Буџета за 2025. годину износе 9,2 милиона КМ, што представља увећање од 0,3 милиона КМ, односно 3,5 % у односу на средства планирана Ребалансом Буџета за 2025. годину.

У оквиру ове групе расхода на фонду (02) планирана су средства у износу од 0,04 милиона КМ.

* ***Трансфери између различитих јединица власти*** који другим ребалансом Буџета за 2025. годину износе 428,6 милиона КМ, што представља увећање од 4,0 милиона КМ, односно 0,9 % у односу на средства планирана Ребалансом Буџета за 2025. годину.

У оквиру ове групе расхода најзначајнија издвајања из буџета Републике Српске су према *Фонду за здравствено осигурање*, и то: Трансфер Фонду здравственог осигурања у складу са Законом о здравственом осигурању, у износу од 146,5 милиона КМ, Трансфер Фонду здравственог осигурања за посебан програм лијекова, у износу од 80,0 милиона КМ, Трансфер Фонду за здравствено осигурање за измирење обавеза према дијализним центрима, у износу од 6,0 милиона КМ, Трансфер Фонду за здравствено осигурање за здравствену заштиту бораца, војних инвалида, ППБ и ЦЖР, у износу од 14,5 милиона КМ, Трансфер Фонду за здравствено осигурање за здравствену заштиту избјеглица, расељених лица и повратника, у износу од 0,1 милиона КМ, Трансфер Фонду за здравствено осигурање за вантјелесну оплодњу, у износу од 3,5 милиона КМ, Трансфер Фонду здравственог осигурања за дијагностичку процедуру (NIPT тест), у износу од 7,0 милиона КМ и Трансфер Фонду за здравствено осигурање за унапређење здравствене заштите, у износу од 1,4 милиона КМ.

У складу са Законом о социјалној заштити, планирана су средства у износу од 53,3 милиона КМ, као трансфер јединицама локалне самоуправе, а истим се суфинансирају права на новчану помоћ и права на додатак за помоћ и његу другог лица (то су права која се у висини од 50 % планирају у буџету Републике Српске, а 50 % у буџету јединица локалне самоуправе), те здравствено осигурање корисника наведених права и финансирање права на подршку у изједначавању могућности дјеце и омладине са сметњама у развоју. За исплату личних инвалиднина из области социјалне заштите, планирана су средства у износу од 18,8 милиона КМ. На позицији трансфера јединицама локалне самоуправе - јавне здравствене установе, планирана су средства у износу од 12,8 милиона КМ, у циљу спровођења закона којим се регулише област плата запослених лица у јавним здравственим установама.

На позицији *Трансфер Фонду дјечије заштите*, планиран је износ од 45,0 милиона КМ, а односи се на финансирање права из Закона о дјечијој заштити. Поред тога, планиран је и Трансфер Фонду дјечије заштите у износу од 0,9 милиона КМ за финансирање права пронаталитетног додатка који остварује мајка са пребивалиштем у Републици Српској за свако трећерођено и четворорођено дијете, без обзира на материјални статус породице и мјесто рођења дјетета.

Трансфер *Заводу за запошљавање* дозначава се за спровођење Програма подршке привреди путем поврата уплаћених пореза и доприноса за ново запошљавање радника, у износу од 5,0 милиона КМ и за запошљавање и самозапошљавање рањивих категорија и унапређење тржишта рада, у износу од 5,0 милиона КМ.

У оквиру ове групе расхода планиран је и Трансфер Фонду солидарности за дијагностику и лијечење обољења, стања и повреда дјеце у иностранству, у износу од 0,7 милиона КМ, а у складу са чланом 6. Закона о Фонду солидарности за дијагностику и лијечење обољења, стања и повреда дјеце у иностранству којим је, између осталог дефинисано и да Фонд прикупља средства из буџета Републике Српске, у износу од 0,025 % остварених пореских и непореских прихода у претходној фискалној години, умањених за износ доприноса за социјално осигурање.

У оквиру ове групе расхода планиран је дио средстава по основу Програма социјалног збрињавања радника који се уплаћује Заводу за запошљавање Републике Српске, у износу од 0,1 милиона КМ, од укупно 0,8 милиона КМ која су планирана за наведени Програм, у складу са правилима књиговодственог евидетирања.

У оквиру ове групе расхода на фонду (02) нису планирана су средства.

* ***Трансфери унутар исте јединице власти*** који другим ребалансом Буџета за 2025. годину износе 150,6 милиона КМ, што представља увећање од 37,7 милиона КМ, односно 33,3 % у односу на средства планирана Ребалансом Буџета за 2025. годину.

У оквиру ове групе расхода планирано је увећање трансфера унутар исте јединице власти у оквиру Јавних инвестиција, у износу од 1,9 милиона КМ, трансфера за ЈУ „Воде Српске“, у износу од 8,0 милиона КМ, трансфера Фонду солидарности Републике Српске, у износу од 3,8 милиона КМ, трансфера Агенцији за информационо - комуникационе технологије Републике Српске, у износу од 3,6 милиона КМ, те трансфера представништвима Републике Српске у иностранству, у износу од 19,0 милиона КМ.

У оквиру ове групе расхода на фонду (02) планирана су средства у износу од 185.000 КМ.

* ***Издаци за нефинансијску имовину*** који другим ребалансом Буџета за 2025. годину износе 204,5 милиона КМ, што представља умањење од 1,3 милиона КМ, односно 0,6 % у односу на средства планирана Ребалансом Буџета за 2025. годину.

У оквиру ове групе расхода планирана су средства у оквиру Министарства унутрашњих послова, у износу од 33,4 милиона КМ, Министарства здравља и социјалне заштите, у износу од 64,6 милиона КМ, те Јавних инвестиција, у износу од 66,7 милиона КМ.

У оквиру ове групе расхода на фонду (02) планирана су средства у износу од 28,3 милиона КМ, од тога у оквиру Републичке управе цивилне заштите 10,7 милиона КМ, Министарства унутрашњих послова 1,2 милиона КМ, Основних школа 0,5 милиона КМ, Институција специјалног и умјетничког образовања 0,4 милиона КМ, Казнено - поправног завода Бања Лука 0,8 милиона КМ, Казнено - поправног завода Фоча 2,0 милиона КМ, Казнено - поправног завода Бијељина 0,5 милиона КМ, Казнено - поправног завода Источно Сарајево 1,4 милиона КМ, Универзитета у Бањој Луци 2,0 милиона КМ и Универзитета у Источном Сарајеву 6,1 милиона КМ.

* ***Издаци за финансијску имовину*** који другим ребалансом Буџета за 2025. годину износе 183,7 милиона КМ, што представља увећање од 123,2 милиона КМ у односу на средства планирана Ребалансом Буџета за 2025. годину.

Планирано увећање ове врсте издатака је резултат увећања средстава у оквиру Остале буџетске потрошње, а исто се односи на издатке за акције и учешћа у капиталу.

У оквиру ове групе расхода на фонду (02) нису планирана средства.

* ***Издаци за отплату дугова*** који другим ребалансом Буџета за 2025. годину износе 854,3 милиона КМ, што представља умањење од 7,0 милиона КМ, односно 0,8 % у односу на средства планирана Ребалансом Буџета за 2025. годину.

Пројекција истих је у складу са планом отплате ино и унутрашњег задужења, ажурираног плана повлачења по инвестиционим кредитима у 2025. години, планираног финансирања буџета за 2025. годину, календара емисија дугорочних обвезница, те очекиваног кретања каматних стопа и девизних курсева у наредном периоду.

У оквиру ове групе расхода на фонду (02) планирана средства су средства у износу од 0,01 милиона КМ.

* ***Остали издаци*** који другим ребалансом Буџета за 2025. годину износе 84,5 милиона КМ, што представља увећање од 22,6 милиона КМ, односно 36,5 % у односу на средства планирана Ребалансом Буџета за 2025. годину.

У оквиру ове групе издатака планирана су средства за евидентирање издатака по основу пореза на додату вриједност, издатака за отплату неизмирених обавеза из ранијих година, издатака по основу поврата пореза на доходак и поврата јавних прихода, издатака за одштетне захтјеве по основу пензија, као и осталих издатака из трансакција са другим јединицама власти у оквиру којих се планирају и издаци за накнаде плата за боловања који се рефундирају од фондова обавезног социјалног осигурања.

У оквиру ове групе издатака приказани су остали издаци из трансакција са другим јединицама власти у износу од 30,8 милиона КМ, а који се односе на боловања преко 30 дана и породиљско одсуство и рефундирају се од Фондова обавезног социјалног осигурања, јер су исти укључени у расходе за лична примања запослених.

У оквиру ове групе расхода на фонду (02) су планирана средства у износу од 107,8 милиона КМ која по основу прикупњених депозита користе основни судови, окружни судови и окружни привредни судови у складу са прописима из ове области.

* ***Буџетска резерва*** која другим ребалансом Буџета за 2025. годину износи 4,3 милиона КМ, а што је у складу са чланом 44. Закона о буџетском систему Републике Српске („Службени гласник Републике Српске“, број: 121/12, 52/14, 103/15, 15/16 и 110/24), којим је дефинисано да се буџетска резерва планира у износу до 2,5 % од укупно планираних буџетских прихода, умањених за планиране грантове за текућу фискалну годину.

**ДРУГИ РЕБАЛАНС БУЏЕТА РЕПУБЛИКЕ СРПСКЕ ЗА 2025. ГОДИНУ - ФИНАНСИРАЊЕ**

Финансирање планирано Приједлогом другог ребаланса Буџета Републике Српске за 2025. годину састоји се од примитака од задуживања и примитака од финансијске имовине.

***Примици од задуживања***

Примици од задуживања планирани Приједлогом другог ребаланса Буџета за 2025. годину износе 1.144,7 милиона КМ, што представља увећање за 200,8 милиона КМ у односу на примитке од задуживања планиране Ребалансом буџета за 2025. годину, када су исти износили 943,9 милиона КМ.

Примици од задуживања планирани Приједлогом другог ребаланса Буџета за 2025. годину разликују се у односу на Ребаланс буџета за 2025. годину у сљедећем:

* примици од краткорочног задуживања путем издавања трезорских записа виши су за 37,8 милиона КМи износе 119,7 милиона KM,
* примици од дугорочног задуживања путем издавања обвезница у земљи виши су за 235,7 милиона КМ и износе 545,7 милиона КМ,
* примици од дугорочног задуживања путем зајмова узетих из иностранства нижи су за 72,8 милиона КМ и износе 479,2 милиона КМ.

***Примици од финансијске имовине***

Примици од финансијске имовине планирани Приједлогом другог ребаланса Буџета за 2025. годину износе 79,0 милиона КМ, што је за 13,2 милиона КМ ниже у односу на Ребаланс буџета за 2025. годину, када су ови примици износили 92,2 милиона КМ, и то:

* примици од финансијске имовине нижи су за 13,1 милион КМ и износе 74,6 милиона КМ,
* примици од финансијске имовине из трансакција са другим јединицама власти нижи су за 0,1 милион КМ и износе 4,3 милиона КМ.

**РЕФУНДАЦИЈЕ**

Рефундације по основу спољног индиректног задужења планиране у другом Ребалансу буџета Републике Српске за 2025. годину износе 100,7 милиона КМ и ниже су за 15,2 милиона КМ од плана кориштеног у сврху израде Ребаланса буџета за 2025. годину. У оквиру другог ребаланса Буџета за 2025. годину планиране су и рефундације по основу ино кредита ЈП Путеви РС и Жељезнице Републике Српске, те укупан износ потраживања од поменутих крајњих корисника која доспијевају на наплату у 2025. години износе 18,2 милиона КМ.

**УКУПНИ БУЏЕТСКИ РАСХОДИ И ИЗДАЦИ**

Укупни буџетски расходи и издаци, укључујући и отплату дугова за 2025. годину, износе 6.750,0 милиона КМ, што представља увећање од 260,0 милиона КМ, односно 4,0 % у односу на средства планирана Ребалансом буџета за 2025. годину, док укупни буџетски расходи и издаци планирани на фонду (02) износе 341,6 милиона КМ.

**VI РАЗЛОГ ЗА РАНИЈЕ СТУПАЊЕ НА СНАГУ ОДЛУКЕ О УСВАЈАЊУ ДРУГОГ РЕБАЛАНСА БУЏЕТА**

Чланом 109. Устава Републике Српске прописано је да закони и други општи акти ступају на снагу најраније осмог дана од дана објављивања, а да могу ступити на снагу раније у нарочито оправданим околностима.

Усвајање Одлуке о другом Ребалансу буџета и њено раније ступање на снагу потребно је у циљу стварања предуслова за финансирање функција буџетских корисника, извршавање њихових задатака као и омогућавања измирења обавеза у складу са динамиком њиховог доспјећа и реализације мјера које су проистекле из законских и подзаконских аката у току године.

**VII ЕКОНОМСКА ОПРАВДАНОСТ ДОНОШЕЊА ДРУГОГ РЕБАЛАНСА БУЏЕТА**

За реализацију Приједлога другог ребаланса Буџета Републике Српске за 2025. годину на фонду (01) обезбијеђена су средства у износу од 6.750,0 милиона КМ, а на фонду (02) обезбијеђена су средства у износу од 341,6 милиона КМ.